पटना. जदयू ने विधानसभा चुनाव में पार्टी विरोधी गतिविधियों में शामिल नेताओं पर कार्रवाई की तैयारी शुरू कर दी है। जदयू के साथ-साथ राजद और कांग्रेस के प्रत्याशियों का विरोध करने के दोषी नेताओं को चिह्नित भी कर लिया गया है।
प्रदेश जदयू कार्यकारिणी की जनवरी के दूसरे सप्ताह में होने वाली बैठक में ऐसे नेताओं पर कार्रवाई करने का फैसला लिया जाएगा। तीन दर्जन नेताओं पर कार्रवाई की संभावना है।
शनिवार को जदयू के प्रदेश अध्यक्ष वशिष्ठ नारायण सिंह ने कहा कि बिहार में विधानसभा के चुनाव में कुछ नेताओं के पार्टी विरोधी गतिविधि में शामिल होने की जानकारी मिली थी। इस मामले में सभी जिला इकाइयों से रिर्पोट मांगी गई थी। जांच के बाद राज्य से लेकर प्रखंड स्तर तक के नेताओं को चिह्नित किया गया है।
पार्टी की ओर से उन सभी लोगों के खिलाफ कार्रवाई की जाएगी जो विधान सभा चुनाव के समय बगावत कर दूसरे दल के टिकट से चुनाव लड़े, दूसरे को सहयोग किया या फिर स्वंय निर्दलीय चुनाव लड़े।
पार्टी इन्हें बाहर का रास्ता दिखाने पर विचार कर रही है। पार्टी की दिल्ली में हुई राष्ट्रीय कार्यकारिणी की बैठक में श्याम रजक के नहीं जाने के सावल को प्रदेश अध्यक्ष ने यह कहते हुए टाल दिया कि वे दूसरे कार्यक्रम में थे।
hin_Deva hin_Deva hin_Deva hin_Deva hin_Deva